कोलकाता/भुवनेश्वर : बंगाल की मुख्यमंत्री ममता बनर्जी आज मंगलवार से तीन दिवसीय ओडिशा दौरे पर जा रही हैं। भुवनेश्वर में वह सांसद सुदीप बंद्योपाध्याय को देखने जा रही हैं। रोजवैली मामले में सीबीआई द्वारा गिरफ्तार सुदीप बंद्योपाध्याय बीमार हैं तथा अस्पताल में भर्ती हैं। तृणमूल के राज्य संयोजक (भुवनेश्वर) आर्य कुमार ज्ञानेंद्र ने कहा कि सीएम का दौरा पूरी तरह से व्यक्तिगत है और इसका राजनीति से कोई लेना-देना नहीं है। आधिकारिक सूत्रों की मानें तो उनका पुरी में भगवान जगन्नाथ के दर्शन का कार्यक्रम भी है। यह पूछे जाने पर कि क्या शाम को यहां पहुंचने के बाद वह ओडिशा के मुख्यमंत्री नवीन पटनायक से भी मिलेंगी ? इसके जवाब में ज्ञानेंद्र ने कहा कि इस संदर्भ में हमें कोई जानकारी नहीं है। मुख्यमंत्री कार्यालय के सूत्रों ने हालांकि कहा ममता अपने दौरे के दौरान पटनायक से मिल सकती हैं। दो गैर-भाजपाई पड़ोसी राज्यों के मुख्यमंत्रियों की ये प्रस्तावित मुलाकात इसलिये महत्वपूर्ण है क्योंकि ओडिशा और पश्चिम बंगाल में सत्तारूढ़ दल चिटफंड घोटाले में उलझे हैं जिसकी जांच सीबीआई कर रही है।